Kleptoplastia

Kleptoplastia sinbiosi kasu bat da, plastidioak (algek dituzten kloroplastoak batez ere) beste izaki batek bahitzen dituena ondoren bere probetxurako erabiltzeko. Grekerazko κλέπτης (Kleptes) ("lapur") eta "plastidio" hitzen elkarketatik osatu da izena.

Prozesua 
Alga jaten duen izakiek plastidioa ez dute liseritzen, eta bere horretan mantentzen da. Kloroplastoaren kasuan organulua animaliaren barnean gordetzen da eta bertan fotosintesia egiten du. Kloroplastoak ekoizturiko glukosa molekulak ostalariak jasotzen ditu eta ondorioz animaliak denboraldi luzeak egin ditzake janaririk eskuratu beharrik gabe. Itsas bareek esate baterako jaten dituzten algen kloroplastoak haien digestio aparatuetako dibertikuluetan gordetzen dituzte. Ondoren fotosintesia egiteko beharrezkoa duten elikagaiez hornitzen dituzte kloroplasto hauek. Ez dago argi nola bukatzen den sinbiosi harreman hau, hots, kloroplastoak berak fotosintatoa isurtzen duen edo itsas barea gutxinaka kloroplastoa degradatzen joaten den.

Hitza 1990an asmatu zen, kloroplastoen sinbiosia adierazteko.

Adibideak

Animalia erreinuan 
Kleptoplastia egten duten hainbat animalia talde ezagutzen dira:
 Moluskuak: Sacoglossa kladoko itsas bareak. Aurkitu den kleptoplastia kasu luzeenak 10 hilabete iraun zituen. Elysia chlorotica bareak Vaucheria litorea algari lapurtu zizkion kloroplastoak.
 Nudibrankioak: Pteraeolidia ianthina espezieak zooxantela alga osoa irentsen du eta digestio aparatuaren barruan sinbiosi harremanean mantentzen du.
 Platelmintoak: Baicalellia solaris eta Pogaina paranygulgus zizare lauek alga osoak barneratu eta sinbiosian mantentzen zituztela uste bazen ere, ez da algen nukleorik aurkitu, beraz kleptoplastia kasu tipikoa dela esan daiteke.

Protista erreinuan 
Protisto talde batzuek ere horrela jokatzen dute:
 Ziliatuak: Mesodinium rubrum ziliatuak Geminigera cryophila-ri kloroplastoak lapurtzen dizkio
 Dinoflagelatuak: Gymnodinium spp. eta Pfisteria piscicida espezietan kloroplastoek egun batzuk irauten dituzte aktibo baina Dinophysis spp. espeziean hilabete pare bat ere iraun dezake funtzionamenduan.
 Foraminiferoak: Hainbat generotako foraminiferoek diatomeen kloroplastoak lapurtzen dituzte.

Iruditegia

Erreferentziak

Kanpo estekak 

Sinbiosia